Lukningen af Danish Crown slagteriet fylder i Sæby. - Det er klart, den skal lige lande. Det er en rigtig, rigtig trist ting for Sæby, siger Hans Ole Kalhøj, der er indehaver af tøjbutikken Kalhøj. Når 800 slagteriarbejdere står til at miste deres job, så frygter byens forretninger, at der er meget mindre købekraft til at handle for i byen. - Det er noget alle kunder snakker om – vi er også berørte af det. Det er jo mange familier, det kommer til at gå ud over. Det kommer til at gå ud over os, siger Berit Nymark, der er frisør i Salon Hairværk i Sæby. Frygter lukning af forretninger På torvet i Sæby gør Ulla Eriksen klar til at åbne sin butik– en butik, der kom til Sæby for mindre end et år siden, fordi der i kraft af den store slagteriarbejdsplads var et stort kundegrundlag: - Det går ud over vores handel. Det er klart, der er mindre penge at gøre med. Det vil vi kunne mærke, siger Ulla Eriksen, der bestyrer Drageshoppen i Sæby. Hun frygter for butikkens overlevelse, når byens største arbejdsplads med ét pludselig er væk: - Jeg frygter, at vi bliver nødt til at lukke, fordi der ikke er omsætning nok til at drive den, siger Ulla Eriksen. Og det er hun ikke ene om. Også i frisørsalonen kan slagterilukningen få konsekvenser. - Det er måske et af de steder, hvor man tænker, at man godt lige kan trække den, så der går lidt længere tid, inden man skal klippes, siger Berit Nymark. Håber på genoprejsning. I forvejen er Frederikshavn kommune en af de kommuner, der kæmper allermest med arbejdsløsheden. Ser man på de seneste tal, når det gælder fuldtidsledige, så er kommunen én af regionens absolutte topscorere med 4,3 procent af den samlede arbejdsstyrke. Gennemsnittet i hele Region Nordjylland ligger på 3,6 procent. Selv om alle lige nu holder vejret, og fremtiden for Sæbys detailhandel er usikker, så forsøger man dagen derpå at bevare optimismen: - Det hjælper jo ikke, at vi sidder i et hjørne allesammen og græder. Vi er nødt til at se på, hvordan vi kommer videre herfra, siger Hans Ole Kalhøj. Berit Nymark håber også på genoprejsning. - Vi har jo prøvet nogle gange, at de store virksomheder lukker i Frederikshavn Kommune, men vi har rejst os hver gang. Vi må være lavet af noget andet end andre steder.

Opsummering:
Frederikshavn Kommune kæmper i forvejen med arbejdsløsheden. Nu frygter forretninger for deres overlevelse.